url: =“Down Syndrome” natna ~ Hau Lun :: ZOMI DAILY\nposted on 31 May 2019 at 3:32 pm Lomkholna: Haulun, Health, News\nGenetic mutation a kici pianpih damlohna hangin pumpi le lungsim, a ngeina batzawhlohna khat ahi hi. A ngeina zah sang chromosome ki behlapna hangin hong piang natna ahi hi.\nPawl khat te in Down natna nei mite pen Mongo te ci-in sam uh hi. Mongolia mite tawh a meel uh ki suun ahih man hi. Khut le khe ngeina banglo nei thei uh a, pumpi a khan zah dingin khanglo in a tun tom uh hi.\nA khuak uh zong, mi cidamte zahin hatzo lo uh hi. IQ 50 kiim ciang bek pha thei hi. Pianpih lungtang natna le pianpih gilpi damlohna te nei thei sawnsawn uh hi. Kumtam khit a ta neite in Down natna nei hong piang thei hi.\nDown natna pen zatui tawh ki bawlin a damsiang thei natna hilo hi. Ahih hang a damzaw, a pil zaw dingin pilvang tak in kep theih ding ki sam hi. Mi cidamte zahin a khuak uh a hoih zawh loh hang tan 10 a ong zo Down natna nei om hi. Tua ahih manin inn sung pan limtak makaih ding le thapiak zawh ding ki sam hi.\nDown natna nei veve, khat le khat a thahat na le a thanemna lam uh ki banglo thei hi. Mite tawh ki kholhzia, pilna lam sinna, nasep zonna lam cih bang amau ki sapna lamlam telsiam a, huh ding ki sam hi. Gilpi natna, lungtang natna cih bang natna te zong nei thei deuh ahih manin a hunlap in natna muhkhiat nadingin hunman in Siavuan te kiang ki lak zeel ding ki sam hi. Deihsakna tawh, Hau Lun Lam-etna\nPrevious: Leitungah mihaupen ahi Jew mite hauhna thusim 10\nNext: Innbuk mual Falam in lanuam ~ Dr. Dongno


timestamp: atn

url: =Philippine President in mi 3000 athahlupkhit banah thahding tampi omlai ci ~ ZD :: ZOMI DAILY\nposted on 19 September 2016 at 5:45 pm Lomkholna: News, Philippines, Sawltak, World\nPhilippine President Rodrigo Duterte in agamsung ah guihtheih khamtheihzang te avek in ki thatkhinzo nailo ahih manin, kha 6 sung hun hongpiato lai un ci’n genkhia cih AFP News pan kizasawn hi.\nPhilippine President Rodrigo Duterte in agamsung ah Election kiteelna abawl laitak in President ka ngahleh Philippine gamsung ah guihtheih khamtheih zangteng khempeuh kha 6 sungin avekin siansuahding, thatlum mangding hi ing ci’n kamciam pia ngei hi.\nMay khasung Election panin Rodrigo Duterte in Philippine President dingin hong teelcing takpimawk a, President panmun a ngahkhit akipan agamsung ah guihtheih khamtheih zangteng hong siansuah takpipah ziahziah hi.\nTukum May khapan in tunidong Philippine gamsung ah guihtheih khamtheih zatvaitawh aki nahvawh aki thatlum bekbekpen mi 3000 valkhinta ciliang hi. Tua 3000 athahluppen pha sazonailo, thahlupding tampi omlai ahih manin, ahun kha 6 sung hong piatolai un aci himawk hi.\nPresident Rodrigo Duterte pen um 71 phakhinta a, agamtatzia tepen gammahmah lel hi. President kasuahpa in hizah in Philippine gamsungah guihtheih khamtheihzang ahuaisialua liangding in ka ngaihsun khakei ci’n Sunday ni in aomna Davao City pan Reporters te kiangah genkhia hi.\nPresident Rodrigo Duterte in hihbang in gamsungmi zatui zangte athahlup sakgawp pen United States, European Union Parliament leh United Nations te’n mawhsak mahmah uhhi.\nAhi zongin President Rodrigo Duterte in tuate mawhsakna te thudon hetlo sawnsawn a, US President Barack Obama bangpen “son of a w***” ci’n kogiap lel hi. Tuaban ah UN Secretary-General Ban Ki-moon zong “fool” cihsanlel hi.\nPhoto te size agolzaw in na etnop leh atungah namek ve lawm\nRodrigo Duterte in Philippine President ngahtheih nadingin Election Campaign abawl hunlai in President angahleh gamsung siansuahding a, mi 100,000 bang thah akulleh ki thatlumding cihi. Tua aki thatlumte ii aluanghawm pen Manila Bay tuipisung ah kipaiding a, ngahsa te lungdam mahmah in thaulawh kingkengding uh cimawk hi.\nMay khapan President asepsung in mi luang 3000 valin sihlawhkhin himahleh thahlupding tampi omlai ci’n kha 6 ahun laktohsawmlai ahih mawkleh mihing luang bangzah in thahlup hong thuaktolai mawktam maw?….. ZD Sawltak #zomidaily\nPrevious: Tuhun ciangin Zuau tam akigen penna mun leh i zakna munte ~ Thang Khan Lian\nNext: Minam Kalsuanna-a Akisam Thuguipi (tomno) ~ Pu Zokhai\nTg. Joshua Kheen’ Tungtaang Lungdam Kohna


url: =Sawltak Tangthu 10 | Siantongluan.net\nSawltak Tangthu 10\nSawltak Tangthu 10 |\nSisaria khua-ah Kornelias a kici mi khat om a, Rom galkap honte sung panin "Italy Galkapte," a kici sungah galkapbu a sem ahi hi.\nAmah biakna a hahkat mahmah mi khat hi a, a innkuan bupun Pasian bia uh hi. Amah in Jew mizawngte huhna dingin nakpi takin na sem a, Pasian kiangah thu a ngen tawntung mi khat ahi hi.\nKhatvei nitak nai thum pawlin maang mu a, Pasian vantung mi khat hong pai-in ama kiangah, "Kornelias aw," ci-in a sapna teltakin a thei hi.\nAmah in zong laukawmin vantung mi en a, "Topa aw, bang thu ahi hiam?" a cih ciangin, "Pasian in na thungetna hong za a, mizawngte na huhna zong hong thei-in nang hong phawk hi.\nTu-in Joppa khua-ah mi sawl in la, Simon Peter a kici mipa samsak in.\nTua mipa pen, tuipi gei-a teng savunnim nasepin a nei Simons inn-ah zin tungin a om ahi hi," a ci hi.\nTua khit ciangin ama kiangah thu a gen vantung mi paikhia a, Kornelias in zong ama innsung nasemte nih leh biakna a hahkat mahmah, ama sawltakin a neih galkapte khat sam a,\na thupiang khempeuh amaute kiangah a genkhit ciangin Joppa khua-ah a paisak hi.\nA zing ciangin Joppa khua-ah amaute a tundektak laitakun, thungen dingin sun laitakin innkhumzangah Peter a kahto hi.\nPeter a gil kialin an duh mahmah hi. A zinte in an a huanhuan laitakin Peter in maang a mu hi.\nVantung kihong a, sikli a nei a peek deda khat a kiu ciatah khau kivawhin leitungah a hong kikhaisuk a mu hi.\nTua a peek tungah ganhing namkim, a bokvak namkim, leh vasa namkim a om hi.\nAwging khat in ama kiangah, "Peter aw, tho in la tuate go-in ne in," a ci hi.\nAhi zongin Peter in, "Topa aw, tuate go-in ka ne het kei ding hi. A ninin a kingaihsun peuhmah ka ne ngei het kei hi," ci-in a dawng hi.\nA awging in ama kiangah, "Pasian in a siangin a gensa khat peuhpeuh a ninin ngaihsun kei in," a ci leuleu hi.\nTu-a bangin a thumveina dong a cihkhit ciangin vantung lamah tua a peek deda a kilato kik hi.\nPeter in tua a maangmuhna bang a cihnopna hi ding ahi hiam, ci-in lamdangsa-in a om laitakin, Kornelias in a sawl mite in Simon inn hong kan kawikawi uh a, a inn hong thei uh ahih manin a kongbiang hong tungta uh hi.\nAmaute in, "Simon Peter a kici mi khat, hih lai-ah zin hong tung kha hiam," ci-in a hong dong uh hi.\nTua bangin Peter in a maang muh lungngaingai-in a om laitakin Kha Siangtho in, "En in, mihing thum in nang hong zong uh hi.\nAmaute nang kiangah a hong pai dingin ka hong sawl ahih manin kithawi-in kumsuk in la, lunghiang loin amaute zuipah in," a ci hi.\nTua ciangin Peter zong amaute kiangah paisuk a, "Kei pen na zonpa uh ka hi hi. Bang thu ahi hiam?" ci-in a dong hi.\nAmaute in, "Galkapbupa Kornelias in nang kiangah kote hong sawl hi. Amah pen Pasian a bia mihoih mahmah khat hi a, Jew mi khempeuh in zong a zahtak mahmah khat uh ahi hi. Amah in nangma thugente a zaktheihna dingin a inn-ah nang a hong sapna dingin Pasian in a vantung mite khat ama kiangah gensak hi," ci-in a dawng uh hi.\nTua ahih manin amah tawh a giakkhawm dingin Peter in amaute a sam hi. A zing ciangin Peter zong kithawi-in amaute tawh paikhawm a, Joppakhua-a om thu um mi pawlkhatte in zong a zui uh hi.\nA zing ciangin Sisaria khua a tung uh hi. Kornelias in zong amaute tunding lamen ahih manin, a beh a phungte leh a lawm itteng a inn-ah a na samkhol hi.\nPeter hong tun ciangin Kornelias in na dawn a, a khe kiangah bokin a bia hi.\nAhi zongin Peter in amah kaito a, "Ding in; kei zong mihing mah ka hi lel hi," a ci hi.\nTua bangin a kiho kawmin Peter zong innsungah tum a, mi tampi tak a na om a muh ciangin\namaute kiangah, "Note mahmah in zong limtakin na theih ciat uh mah bangin Jew mite pen minam dangte kiangah hawhin a kikholh ding a ngeina hilo hi. Ahi zongin mi khat peuhpeuh a nin hi, ci-in ka ngaihsutlohna dingin Pasian in kei tungah a thu hong lakkhin zo hi.\nTua ahih manin kei nong sap uh ciangin nialloin kong pai hi. Tu-in bang thu-a hong sam na hi uh hiam?" ci-in a dong hi.\nKornelias in, "Tuni tawh sim tuma ni li lai-in tubang hun nitak nai thum laitakin ka inn-ah thungenin ka om hi. Tua bangin thungenin ka om laitakin puanpak mahmah a silh mi khat ka mai-ah hong dingvat a,\nKornelias aw, Pasian in na thungetnate hong za a, mizawngte na huhnate zong a hong thei hi.\nSimon Peter a kici mipa a sam dingin Joppa khua-ah mi sawl in. Amah pen savunnim nasepin nei-in tuipi gei-ah a teng Simon inn-ah zin tungin a om hi, hong ci hi.\nTua ahih manin nang kong samsakpah a, midik na hih manin hih lai ciang a hong tung na hi hi. Topa in na gen dingin a hong sawl thu khempeuh na hong gending ngakin Pasian omna hih lai munah a om ka hi uh hi," ci-in a dawng hi.\nTua ciangin Peter a kam ka-in thu hilh ding kipan a, "Pasian in kuamah angvan tuam neiloin,\nkua mi kua mi hita leh amah zahtakin a manin a gamta mi khempeuh a sanna thu teltakin ka thei hi.\nMi khempeuh Topa ahi Jesuh Khrih hangin a kingah Lungdamna Thu, Israel mite tungah Pasian in a puakna thu na thei uh hi.\nJohan in tuiphumna thu a hilh khita kipanin Galilee gama kipan Judea gam khempeuhah a piang thu lianpite na thei uh hi.\nNazareth khuami Jesuh tungah Pasian in Kha Siangtho leh vangliatna pia a, Pasian in a ompihna hangin tua Jesuh in a paina khempeuhah na hoih semin, Dawimangpa in a gimsak mite khempeuh a damsakna thu zong na thei uh hi.\nAmah in Jerusalem khua leh Jew mite omna mundang khempeuhah a septe khempeuh a thei tecite ka hi uh hi. Jew mite in sing tungah amah khai-in a that uh hi.\nAhi zongin Pasian in a ni thum ni-in amah hingkik sakin hong kilangsak kik hi.\nMi khempeuh tungah kilangsak loin, a thei teci dingin Pasian in a hong teelsa kote bek tungah hong kilangsak hi. Sihna panin a hinkik khit ciangin kote in amah tawh an nekhawm tui dawnkhawmin ka om uh hi.\nKote in mite kiangah thu ka hilhna ding uh leh mihing leh misite tungah thu a khen dingin Pasian in amah a sehna thu teci a pang dingin a hong sawl hi.\nAmah a um mite khempeuh in ama min hangin a mawhna uh a maina ding thu, kamsangte khempeuh in zong gen belin a neih khat uh ahi hi," a ci hi.\nTua bangin Peter in thu a hilh laitakin tua thuhilhna a ngai mite khempeuh tungah Kha Siangtho hong tungsuk hi.\nGentail mite tungah zong Pasian in a Kha Siangtho a piakkhongna thu a muh uh ciangin Joppa khua panin Peter tawh a hong paikhawm Jew mi thu umte in lamdang a sa mahmah uh hi.\nBang hang hiam cih leh amaute in pau lamdang pau-in Pasian liatna a phatnate uh amau bil mahmah tawh a za uh hi. Tua ciangin Peter in,\n"Eite mah bangin hih mite in zong Kha Siangtho ngah uh hi. Tui sungah a kiphum ding uh kuan kham thei ding ahi hiam?" ci-in a gen khit ciangin,\nJesuh Khrih min tawh amaute tui a kiphumna ding uh a sawl hi. Tua ciangin amaute kiangah Peter a tam laina dingin a thum uh hi.\nTedim Lai Siangtho / Laibu: Sawltak Tangthu 10


url: =Lungngaihhuai Jubilee: Abeisa le Tu Hun ~ Rev. Fr. Damian Dal :: ZOMI DAILY\nposted on 22 December 2014 at 1:35 pm Lomkholna: Article, DamianDal\nLungngaihhuai Jubilee: Abeisa le Tu Hun\nJubilee pawipi ihcih in atawntungin alungdamhuai leh alungnop huai pawipi ahihi. Banghangin lungnop huai a, bangthu hangin lungdam huai hiam cihthu in Jubilee khiatna apicingsak ahihi. Christian khangtangthu sungah Jubilee akibawl ciangin cihmah hunin mihingte sep le bawl leh, mihingte gualzawhna thu tungah lungdam in Jubilee kibawl ngei lo hi. Tua bang Jubilee bawlna in Leitungvai gualnopna hi in, Christian thu le nuntakna hi lo hi. Catholic Pawlpi in ahun hun in Jubilee bawla, tua Jubilee hun in lungdamhun, lungnophun kipatna in naciamteh tawntung hi. Banghanghiam cih leh, tua Jubilee hun in Topa Jesu hongpiak gupkhiatna ihngahna ahi, kisikkikna leh, khat le khat kilemna te mimal kim in athak in nuntakpih ahih man ahihi. Catholic Pawlpi sungah Jubilee hongki bawl pen Pope Boniface VIII (A.D. 1300) hun pan in kiciamteh hi. Jubilee in mawhmaisakna leh thupha lakna hun in zong kiciamteh hi.\nKum 2000 Jubilee pawipi hongtun dingciangin, Blessed Pope John II in, hih Jubilee kumsung leh hunsungin, Pawlpi thuzui mimal khatciatin, Pasian tung leh midangte tung ah ihkhialhna, Pasian minsuang, Pawlpi minsuangin midangte tungah gamtat khialhna, paukhialhna, sepkhialhna te nak pitakin kisikin mawh maisakna ngetding honghanthawn bekthamlo in, amahmah in mipi mai ah, Catholic Pawlpi bup tangin thuumna hongnei hi. Asawtlo in Tonzang khuapi ah Zogam saklamah Catholic Christian upna khaici hongkiat khit kum 75 cinna Jubilee ihbawl tading hi. Ihngaklah mahmah hih Jubilee pawipi pen ei Catholic thu ummi te in bangci muhin, bangci ih bawlsawm a, bangci ih kiging hiam cih pen alungngaih huai mahmah thu ahihi. Pawipi bawlzawh nadingin amunmun pan sum le paai leh tha le ngal te ihkaai khawma, ih tuulpi pa omna ah ihsungdiamdiam hi. Lungdamhuai leh lungnophuai mahmah thu hi in, ih upna tawh kituakin nasepna zong ahihi. Ahizongin tu in, tua pawipi bangci bawlding cih ihgenna ah, sum le paai te agen ihhi kei hi.\nJubilee pawipi in Pasian leh mite tawh kilemkikni, iveng ipam te tawh kilemkikni, annkuangkhat ummkhawmin, tui haikhat tawikhawmkikni, lamzin khat zuikhawmin, thu guikhata sutkhawmtheih kikni honghih ding athupi pen ahihi. Tua banah, ei Catholic Christian te sung mahmah ah kilemna leh mawh kimaisakna te ihneih ding thupi hi. Kitotna, kilungkimlohna om hi cihna hi lo in, eihangin mite nuntakna, mite upna ihpuksak khakna te, ihniamsak khaknate tungah kisik in, Pasian mai leh mite mai ah ihmawhna te ihthum ngamding hun in Jubilee hun ahihi. Tua\nhi in, Blessed Pope John II in Leitungbup Catholic Christian te tangin Pa ahihna tawh, Pasian mai leh mite mai ah mawhmai na hongnget mahbangin, ei Kalay Tuulpi uksunga om, Jubilee pawi abawlthei ding mimal leh Pawlpi min in Pasian mai leh mite mai ah Pawlpi min suang, Pasian minsungin ihmawh ihkhialhna te ih Pa in hongthum ding hun ahihi. Tua bek thamlo in, Pawlpi sung mahmah ahzong, thuzui te leh Siate, thuzui te leh Siampi te, Sia te leh Siampi te, Siampi te leh Siadawpi pa cihbangin khat le khat kikal ah, Pasian minsaung, Pawlpi minsuanga ihki paukhialhna, ihki hokhialhna te tungah mawh maisakna kingenin, kithuum ding hunzong ahihi. Khat le khat kimaisak ding hunzong ahihi.\nPasian minsuangin, Pawlpi thukham leh thukhun te minsuangin, thuzui te tungah upna akiamsak thei zahdongin, gamtatna leh kampau na te Sia te leh Siampi te lampan in thuzui te tungah frdamiandalkiniamkhiat na tawh thuum in, mai lamah zong tuabang a omnawn lohnang thupha ngetding hun ahihi. Siampi te leh Siate in, Pasian thugen na Pasian tau pan in, Pasian thu gil leh Pasian thupha te gendingsang in, Pasian tau pen, eite tapkual danin ngaihsun in, thuzui mite tungah ihpaukhialh, ihgenkhialh thu te hangin, mawhmai na ihnget ding hun zong ahihi. Thuzui te lampan in zong, Siampi te Sia te hong makaih nate tungah, asia apha khentelna ding hanciam lo in, eideihbang in hongki seploh ciang, eideih bangin thu hongki genloh ciang, Pawlpi sung nuntakna, Pawlpi nasepna te leh Sia te Siampi te tawh kizopna te ah, kisiatna tuamtuam ihpiansakna thu te hangin kisik in mawhmaisak na ihnget ding hun ahihi.\nJubilee ihcih in, ngahna hun hilo in, piak hun ahihi. Mawhmai na kipia in, itna kipia in, thupha kipiak hun ahihi. Jubilee pawipi in leitung min le vang ngahna, leitung gualtung tuanna, leitungvai ah phattuamna ngahna dingin ngaihsun a, abawlte ihih lohding nakpi takin thupi hi. Khatvei sat in thunih man (တစ္ခ်က္ခုတ္ ႏွစ္ခ်က္ျပတ္) ci in, Jubilee pawipi ahi Pasian vai nasep natawh, leitungvai phattuamna ngah nading ngimna geelna nei in, Jubilee abawl ihih loh ding thupi mahmah thu ahihi. Abeisa hun ah ih thanemna leh kicin lahna te tungah lungkimtak leh kiniam khiatna tawh sansiama, thuumtheihna in, thu man na leh thu man nutakna ah hangtaka dinngamna hi in, tua bang nuntakna in zingciangpan kipan mailam hun khempeuh ah athakzaw leh apicingzaw, asangzaw leh asiangzaw, a enhuai zaw leh anopci zaw nuntakna sungah honglutpih ahihi.\nRef. International Theological Commission. Memory and Reconciliation: The Church and the Faults of the Past (December 1999).\nPrevious: Lungdambawl hun sungah, phawk ding leh thalak nadingin ka deih thu pawlkhat\nNext: Sihna maw nuntakna? Koi teel zaw ding? ~ T. Sawm Lian\nRakhine kipawlna pan All-D ngahte Pahtawina kipia


url: =Vondeih Kep Ding – 93 (Dimno’ Pa) :: ZOMI DAILY\nVondeih Kep Ding – 93 (Dimno’ Pa)\nposted on 3 March 2017 at 3:02 pm Lomkholna: Article, Paukhankap\nAmah a pa in nusia baih hiding hiven, a nu bek tawh hong khangkhia hi.\nNa khempeuh ah ‘nu’ cih bekbek himai hi. Tui duh leh, ‘nu, tui hong suah in,’ ci-in agilkial leh, ‘ nu, ka gilkial,’ mah ci hi. A nu lo tawh nikhat cih thadah naikhat sung na ngawn akikhenzo ding hilo hi. A nu in a tano it lua ahih manin adeih, aduh peuhpeuh hihsak, leisak in a tano nuam leh amah zong maitai-in, atano kap leh anu zong kahmai pahmai hi.\nTua bangteng tawh a tano hong gol tohtoh ciangin nidang hong bang nawnlo hi.\nA nu in encik in, paupih leh lungkim nawnlo hi.\n“Ka nu mahmah, buaizo taktak sa’ng, naupang kahih nawnloh pi”\n“Nu, hong saisai kei si’ng, ning lua mahmah ing”\n“Nu, na omsuk lel dih!”\n“Nu, kei le kei in hong omsak lel ve, ngawngkai hong salel ing”\nHong cita hi.\nTua bang cita ahih manin a nu in zong hong paupih ngam mengmeng nawnlo hi.\nNidang in a nu cihcih in gamta hita leh, tuin a tapa lauhna hangin a tapa cihcih in a nu hong gamta ta hi.\nKhat veivei ciangin nidang aneulai hundan mah in a tapa hong hopih in, hong paupih kha theizel a, tuabang hun ciangin a tapa in hapkhat hong suah hi.\nA tano deih dan in, azuihziuh na hang hiam, a nu in bangmah hong ngaihsun tawm theilo liangin hong naupang suah kik liang leh kilawm hi.\nNute’ tot ding lau aa, nute’ mithek a en simsim naupang khat bangin, a tano tot ding lau-in a tano mithek bek en in na khempeuh ah a nu hong kidawm ta hi.\nHun hong pai toto a,\npicing kisa , thuthei kisa-in, nu kisam nawn keng aci, a tano in kisapna khatpeuh nei leh anu kiang hong tung kik veve hi.\n“Ka nu lah, hihzah ta-in lungkham in ka om hang, hong don mahmah lo,” hong ci leuleu hi.\n“Nu, hua nong hih sak ve”\n“Nu, tuate pen koidan ahia leh,” ci-in a nu thu hong dong kikkik hi.\nAkisap loh ciangin tawng in taigawp ta leh, ata kisap hun in a atano adingin a nu in huh dahlo, ngai dahlo in atawntung in atano adingin hong om den hi. Nute’ itna hihzah hiliang maw, ci-in ka khitui hong luang hi.\nHih pen zanni tak in ka et cartoon movies khat hi.\nTawngno aw, Nute pen,\nTate in akisap ciang a geinai ah om sak in,\nA kisap loh ciang, hua gamlapi tak ah kibuksan hi.\nTate ading ahih nak leh bangbang atuak a, athuak zongin aphu dingin kigin khin uh hi.\nLeitung ah tate hong ngaidam in hong telsiam pen numei khat ahi.\nNute zahin hong it ding leh hong ngai ding midang omlo hi.\nTangval kisa ta-in lawmngaih khawng na neih khit hangin ko na nu leh na pa mit panin naupang bangmah in hong mumu lai, hong ngaihsun sun lai hi ung. Na nu in kilawm lo zah liangin hong paupih khakna aom leh telsiam in maw. Tuin nu cia, pa cia hong pha-in tangval na kisak hang in ka lungsim vuah nang pen, naupang lai dan mah in hong ngaihsun sun in, a neu ciuciau na khupme tawh nong pomna te tudong ka mitkha ah beithei nai mahmah lo hi.\nFacebook ah Dimno’ Pa Page non na Like sak ve vua!\nPrevious: China gamsung ah Bus leh Truck khat kiphukha, mi 10 si in 38 liam ~ ZD\nNext: Sengam ah Kawlgammi khangno khat vankham zatui tawh kiman ~ ZD\nKhangthakte Pasian thutawh khansuah ni (1) ~ Nu Sung\nGZA pan Zomi Nam Ni 2017 tawh kisai taangkona\nUSA, Maine State ah Officer khat kikaplum, akappa matding in kizonsan\nNipi Ni (Sunday) ~ Evan. Suang Dal


url: =A khangto ding mite :: ZOMI DAILY\nposted on 23 November 2013 at 10:55 am Lomkholna: News, Sport, Zomi\nTulai I thusuahte (Kam nainong, facebook: “ZomiCup-Malaysia” tawh kisai comments) ka et ciang I picin hetloh lam kitel lua mahmah ven, I lungsim puak zia enpak leng khantoh vai lo lua ahih manin dahhuai mahmah leh khasiat huai zong kasa hi.\nLeitungah (Zomite neih biakna kipawlna ahi lo) Zomi minpua kipawlna bekbek laitawh gelh ding hileng laimai khat dimzo ding zah dongin kipawlna ki hau-a, tua lakah (ka theih khialh kei leh) gentham dingin kipawlna picing taktak 2 bek neipan hi hang! Tua te pen ZAM leh ZRO bek ahi hi. Hih 2 te bang hangin kipawlna picing taktak ci-in gen sese ka hiam cihleh Office hoihtak nei bektham lo-in, hunbit nasem OB, EC, Member, Advisor cihte kimtakin om-a nuntakna ding zonna sangin kipum piakkhiatna tawh nisimin mipi aading nasem khia uh hi.\nNasep khiatna ding Office innpite a saap zawhna dingin kum khatin sum bangzah bei-a, hunbit nasem khat lakzawhna dingin kha khatin sum bangzah kisam, kum khat adingin ee leh…, cihte hoihtakin kuama’n ngaihsutsak, vaihawmsak cih lam sangin kigensiatna, kizahkona, kiphunsanna, ki hawmthawhna, tamzaw den hi.\nHunbit nasemteng in amau nek ding zong tawm kawmin khasim piakkhiat loh phamawh zum sap ding, utility tuamtuam: mei bill, tui bill, phone bill, internet bill, tuinin paihna bill cihte Fund sum zongtawm den, gentham dingin mipi lam pan ken hong sik ning, kei hong kihelna hi hen cihte om ngeilo hi. Zum sung sianthona dingin nasem sam zolo zumbuk ekbukte mipite mah in ninsak hunbit nasemteng in mipi zun leh ekteng nisim in siak uh hi.\nNgaihsun thei taktak hileng lungdam huaina ding vive hi zaw tham mah hi ven. A gensiasia, a phat ngei khialo teng in sum bangzah tawh hih kipawlna a picin theihna dingin panpih ngei a, ahih kei leh thatang mahmah tawh hun nai bangzah, ni bangzah I kipia khia ngei hiam ngaihsun pha mahmah dih ni. ZAM card bawlna mi 1 ciang RM50 pen member fee hi lel-a, sum deihluatna leh amau a semte mimal ipsungah mawklut hetlo ding hi.\nZomiCup cih zong kimawlna hi-a, mimal vaihawmna kihello ding ahih manin kigensiat pahna ding hi nailo hi. Meeting mah tawh kalsuan bekthamlo-in mipi paikhawmte kikupna tawh kivaihawm masa ding hi. Mipi thukimnate hoih a salo khat in a lungkim zawh loh thu aom leh meeting mahah kigen ding ahi hi.\nAma deihna mi atamzaw in a thukim pih zawh kei-a, amah zong lungkim zo tuan lo ahih leh tua kimawlna-ah lut kei leh ama thu hi lel hi, kuama’n thatang hat thu, zawhthawh thu tawh kimawlsak hetlo ding hi. Tua sum kidong pen zong khua khat in piak dingin tam khollo zawlai ding hi. A khua kipawlna in a piaksak zawh kei leh team khatah thatang hat tingteng, cidam sitset mi 20 bang kihelna ding kimawlna ahih manin haksa lua, piak zawhloh zah dong dingin tam hetlo hi, mi 1 ciangin RM40 ta kidong le-uh RM800 hipah lel hi.\nKum khat sungin kha 12 sung ama mimal hamphatna ding sum thalawh khat in, a kimawlna dingin RM40 piakhia ngamlo, piakhia zolo ahih leh kimawl huai kasa kei phial zaw hi (kei mimal muhna). Tua sum kidong teng zong ZAM zum a kizang ding hi hetlo, mikhat hamphatna ding zong hilo dinga, tua kimawl hunsungah bei hamtang dingin lamet huai zaw pek kasa hi. Tua banah hih kimawlna zong ZAM nasemte gimna ding vive mah hi zawlai ding hi, amau kimawl utlua mahmah in tua kimawlna ding a vaihawm tawm uh hi peuhmahlo ding uh hi. ZAM-te sumlut ding peuhsa a, lungkimlo, haza peuh I hiam cihnop huai dekdek kasa hi. Tu laitaka, ZAM gensiasia a, phunphun te’n zong minam aading ZAM sangin ahoih zaw, sum tawm bei zaw, apicing zaw, anuam zaw, nong sepzawh uh leh hong semkhia un, lunggulh huai, mipi in zong kingaklah mahmah hi.\nZAM in kum bangzah hiam khat mipi aading nasem khinta a, a zenzenin, ZAM omlo hi leh, tu laitak Chin kipawlna ACR leh CRC nuai- ah Zomi ki-om thapai dinga, hong nak neumuh mahmah ding uh hi. ZAM hong piankhiat akipan C lam te’n Z lamte hong nak el mahmah uh leh, C nuai-a omlai veve pawlkhat a tai khiat khit ding alau manun, tutna pia, a it kineih khem uha, tua teng nuamtak asa mipawl khat zong ki-om leuleu hi. ZAM omlo hi zenzen leh tu laitak C kipawlna nuai-a panmun ngah, maipha ngah kisa teng in zong bangmah ngah kha zenzen lo ding uh ahih lam zong I telding thupi mahmah lai ding hi.\nA tawpna kagen nop pen in, C lamte hizenzen lo a, eiteng peuh thu kician om ngeilo khawngin (sum nesim om takpi hi cih natheih leh a neksimna kiciantakin kilakkhia zawin) kimawk gen siasia zenzen kei ni, ei pau ei lai a simthei, a telte, nak nuam mahmah ding uh hi. I gensa mah bangin RM50 pen ZAM kipawlna-ah na member fee hi-a, ZAM kipawlna in Zomite aading hong vaihawm sakna na lunggulh leh, ahih kei leh ZAM vaihawmna khat peuhpeuh-ah na kihel nop leh na bawl ding ahi hi. Tua banah Football tournament; ZomiCup-ah na lut zawhna dingin (kimawl ut takpi na hihleh) RM40 pia lecin kimawl kha hipah ding hi teh haksat luatna om peuhmah lo hi.\nMinam leh kipawlna khat apicin zawhna dingin mi bangzah hiam khat in a nuntakna piakhia, a innkuan, a nu a pa, a zi a tate khual manlo liangin, hun neih khempeuh kipiakhia-in mapang aom manin, kipawlna picing suakthei bek-a, mitampi takin phattuampih (nang huhna nanget/ nangah ngei kei hangin) ahih lam I telpih ding kinaksap mahmah hi. Kipawlna-ah na hun khempeuh cikei ni, na thatang ni bangzah, nai bangzah piakhia ngei, na sum RM1,000 (na kha 1 khasum ci pakni) na piakhia ngei hiam? A kisam mite panpih zawhna dingin nang mimal mahmah kihelna zong kisamlai hi cih zong kiphawk sak phapha nuam hang ei. Deihsakna tak tawh, KLT\nPrevious: Rev. Khoi Lam Thang tawh Holimna\nNext: Hong Pai Un, Va Bia Ni! ~ Rev. Zam Khat Kham


url: =KL Taxi hawlte’n lungphona neileuleu :: ZOMI DAILY\nposted on 9 April 2016 at 10:31 am Lomkholna: Malaysia, News, Sawltak, World\nMalaysia Kuala Lumpur khuasung aom Taxi hawl honkhat in zanni Friday ni in lungphona neileuleu uh ahih manin, khuasung lampi te mawtaw ki paitheiloliang in awkcipgawpzel cih theSun Daily in genkhia hi.\nHih bangin lungphona aneih uhpen GrabCar te tungah lungkim lohna lahna hi a, adiakin GrabCar te’n RM1 Promotion abawl uh hangzong hipipen hi.\nKlang Valley Taxi Drivers Action Committee panin tulaitak President asem ahi Zailani Isa Usuludin kicipa in Taxi hawl teng in amau ii Memorandum pen Malaysia kumpizum tuamtuam ah piaksawm cihzong genkhia hi.\n“Ko pen thukhun ombang in agamta bek hi ung a, khuasung mawtaw a awkcipsak dingin asawm hilozaw hi ung. Ko ii Memorandum pen kumpi zum tuamtuam te kiangah apianuam hizaw ung” ci’n genkhia hi.\n“Hih Grab Car App hangin abeisa kumsung in ka sumlut uh kiamtuam mahmah hi. Land Public Transport Commission (SPAD) te inzong ko License nei Taxi te ading in hong ngaihsut saklo uh a, Private Cars te’n Taxi bangin Passengers apuakpuak uhzong bangmah daanpiakna neilo uhhi” cihi.\nMarch 29 ni inzong Taxi Drivers 100 val in Jalan Bukit Bintang tung aom Pavilion Shopping Center maiteng ah lampi khakcip in lungphona neikhin uhhi. ZD Sawltak #zomidaily\nPrevious: ZAM Thupuak :: 10 April 2016\nNext: Tedim khuapi ah Sia Kaung Thant leh alawmte thugenna lawhcing


url: =Thuthak Tomkimcing 8 May 2014\nA. Galtai Nupa khat vaimiim lokho sum thalawh heipi tawh kithat.\nMyanmar- Thai gamgi Maela galtai buuk C- Zone 3B a om ,Saw Htey Hla leh Naw Phaw Mo te nupa a innkuan an neek ding zong in sumtha lawh ding in camp pua lam om Pahlawta khua vaimiim cii'n na louzau ah sum kilawh in abeisa kha 3 kimpawl pan kipan va kuan uh cihi. Nikhat in Thai sum 150 kilawh uh hi a, sum ki lawh na thaman lawh lak hun ding te hei pi tawh kitou in anupa un si cihi. Ata te zong aom hi a, lau in tai in Maela camp tungthei uh cihi. Nupa si te luang hawm Saw Soe El in pua in aom na camp buuk ah koih cih KIC gen khia hi. banghun ah vui ding kithei nailo cih kiza hi.\nB. Keek kia in' mi khat leh Keel 15 denglum.\nMyanmar gamsung Khin Oo Myonee,Kyi Pyuo khua ah khuapi guahzu in keek nasia tak in kia a, innsung ah aom Daw Thwe Nyo, kum 41 keek in deng khasuk in si pah hi. A inn nuai ah akhawi keel 15 tengzong khasuak ahih man avek in si khin cihi. Akeel te teng kawlsum in 1500000/- man ding keek kia hang in sumh hi.\nC. Ak pi leh Sxen(China) bawl Car kiphul kha Mawtaw kisia .\nChina gam Jiangxi state Xinfeng District ah daakkhat in Km70 tawh Mr Huang Ling Yon in Toyota Corolla hawl in pai kimlai Akpi khat tawh nasia tak in kiphul kha a, Akpi in Toyota Corolla phulsia in Car amai lam mei vak nuai tam zan ahihi. Toyoto Corolla Company in hih bang Car bawl khialo hi. Toyoto Corolla min kawm in mundang pan kibawl hi ding hi cih mitam pi in um mawh uh hi. Sxen pan hong pai Mawtaw te amel hoih mahmah' amantawm te kua man lei kei un kici hi.


url: =Zuau Siangtho :: ZOMI DAILY\nposted on 29 August 2015 at 2:22 pm Lomkholna: Article, Thawntuang\nZuau Siangtho genna loh tawh Zomite’ Gam thupi ki tungzo peuhmah lo hi, ki ci hi. Aman diam? Zuau gen ngei ngiatlo aom takpi diam? ei tawh i ki ngaihsut ciangin….,\nZuau na gen manin bang teng phattuamna hong piathei cih na ngaihsun kha ngei hiam? Midangte zong phattuamna a piaklam na phawk kha ngei hiam? Zuau gen lo dan khat in na om hangin na khempeuh a theipa muhna ah zuau a gen takpi na hi aa, Zum (UN)nasem lian pipi te muhna ah thuman gen na lel hi. Zomite muhna leuleu ah Zuau Siangtho a gen na hi leuleu hi. Na khat peuhpeuh adawl adawl in om dan aive.\nPapi ten, ” Zuau in a khaptawn” cih a gen zel uh i limzak mahmah aa, i thei mahmah hi. Zuau na gen manin zuau khekhap a tawn na hi takpi mah hi. Zuau lo tawh mite ki khem ngeilo aa, thuman taktawh mi akhem ki om lo hi. Zuau mah in muibun zaw hi aci liang om hi. Zuau in phat tuamna hong pia thei nengneng te;\nZuaugen manin Zi hoih pipi amu zong om thei lai hi.\nZuaugen manin lawm hoih pawl khat ki ngah thei lai hi,\nZuaugen manin gilvahna neng khat ki ngahbeh zaw lai thei hi.\nZuaugen manin gam thupi ki tung ngekngek hi.\nZuaugen manin mite gamdang tungsak zo lai hi.\nZuaugen manin mite pilna guan theilai hi.\nZomite’ zuautawh gamdang i tun ngeingai manin thuman tawh gamdang atung tawmkhat te, phattuamna tampi pia hi. Bangteng? Amau tengbek om uhleh naupangten Zomite cih phawk khalo in, ei kam thei nawnlo/zanawnlo ding uh aa, Zolai hilhding om lo in, Zokam tawh a paupih manding hun uh om lo ding uh a, Zomiten biakinn ki neihlo ding aa, ki khawm sunsun uhleh mang biakinn khawng peuh ah ki khawm lelding uh hi. Zokam azak dinguh phavang mahmah ding aa, Zomi Video te na lengzong en nuamlo in, en mah uhleh zong cimtak baih mahmah ding uha, a sawtna ciangin haivai sa zaw lai ding uh hi, ki cihi. Zuau in Zomite hong lemtuah kawikawi na hi mai thei hi. Ih ki but suah khakleh bel baihkei in cin maw.\nNumei pawlkhat bang zuaubel ka gen theikei, gamdang bang cih ka tundia aci te peuh, suuk zaw lai thei uh hiei, a ki pat loh man bek uh hiven cin in. Ki pan vanglak leh gamdang tunbaih theihtheih nang lampi mu thei zawlai uh hi. Pasalte zong zuau gen lo ding bangin tu gega pong na pi mikhat zuaugen hawmthawhsak lailai uhhi. Ki dongleh zuau dingin a ki lawmlo peuh behlap to thei lai uh hi. Ngengei song aw…,\nA tawpna ah; Zuau na genlam na ki theih aa gamdang tung takpi na hihleh zong khatvei zuau nagen pen na piltang mah ahih sam hangin zuau na gen kikkik ding pen amun le ahun in cin nawnlo ahih manin, zuau in tampi siatlawh in, nuntakna gimnam teng beisak thei hi cih na phawkkei hamtangin. Phawk khalo in zuau gen vanglak lecin nuamsa mahmah ding cin aa, an duh tui duh in zuau gen ding duh ki ci lai hi.\nNa zuaupi teng khempeuh na tunna ding gam na sik a kipan na nung lamteng bek ah koih inla tonpih dingin sawm kei-in. Zuau bekbek tawh na hun hoihte beisak kha kei in.\nZuau siangtho panin thumanna siangtho ah Zomite a ki gal kahto ki hipan hi. Thupha asang ding ki hi pan bek zen hi. Thupha ngah minam asuak nuam ki hipan hi.\nHih ka gelh thupen kei ngaihsutleh ka muh thu ahih manin Pasian muhna ding lampan ka en kei aa, ei leh ei, kei leh kei kamuhna hi lel hi. Pasian deihna lamtawh gen ni cileng hihthu ki lehngat mahmah hi.\nVei luat manin a ki song solawi teng ahoih lamin na gawm tuah sak un. Zuau Siangtho tawh…ee.\nPrevious: Nepal gam tangthu\nNext: Muanpu leh Manno – 9 ~ Hau Za Cin\nZuau a tha pia thuhilhna pen Christian te’ thupuak zia ding hi lo hi.\nLai Siangtho sungah “Tua ahihleh Pasian’ hehpihna a liattheih nadingin mawhna bawlbawl ding ih hi hiam? Tua bang hi dek lo hi…” (Romans 5: 20 – 6: 1-2)\n“Mawh loh phamawh” pen Pasian’ deihna hi ngei lo hi. Tua mah bangin “zuau siang, zuau san, zuau vom zuau kaang gen loh phamawh” cih thu zong Pasian’ deihna hi lo hi.\nChristian Message gen zia pen Mawhna le zuau a thapia zia tawh kigen ngei lo hi cih tawh kisai kamkupna hi e,,,


url: =Sum ahilo sum ~ Hau Za Cin :: ZOMI DAILY\nposted on 12 November 2014 at 12:47 am Lomkholna: Article, Hauzacin\nKa pa in India pan Kawlgam a zin ciang, “Sum pen thungkuah tawh kipua neinai hi,” ci hi. India sum pen Kawlsum tawh khek leng a tamzaw kingah ahih manin van lianpi suak hih tuak hi.\n2008 kuma Pu Lengtong Pauno leh Pu Lengtong Kam Khen te Singapore hong zin in Pa Pau Khan Thawn te inn ah Zomi te in kitutpihin zanhak in amau khanlai late kasa uh hi. Amau khanlai ka cih ciang amau tangvalno, zangdawng tunglai a laite ka cihna hi. Tua hong zin lai un zong ‘khanglai’ mahmah uh hi! “Koh bel sum khawng pua seselo in card khat tawh ka painopna peuh uh – meileng, bus, sumbuk khawngah hih card ‘taat ziauziau’ lel in kithawl mahmah lel hi” ciin a gen lamtak uh ka bilkha ah ka za lai hi. (Ami tel lian nawn kei ing) …. te pawl bangin hih bang nuntak a ciamkha nailo hi zen uh hiven” ciin a lawmte uh, a lasakpihte uh a ciamnuih genna uh ka phawk lai hi! Tua a gente uh tun zong hong zin ding hita hih tuak hi!\nSum ahilo, sum banga kizang thei, Zokam in saphuklai khauh ci mai ding hiam, ‘plastic card’ neu khat sungah sik kiphumsim a, a tua sik sungah sum kiguang thei hizen hi. Mikangte in ‘chips’ ci ziau in tua chips sungah a sum kithunzah a ciamteh thei sik-hup a om hizen hi. Sum kiguangzah, sum kizang zah, sum omlai cih bang na ciamteh ahih manin kizen mahmah hi. Khutpek sungah kitawi ziau thei a, sumbawm sungah kiguang ziau thei ahih manin sum tampi nei leng zong kiguang khin thei a, tawmcik nei leng zong i zawn lam kidawk seselo hi; lem bilbel hi. Vakna peuh ah gik selo in kikeng ziauziau thei a, nakpi takin tangzang hi. Van lei ciang zong nuam a, bus tuanna, meileng tuanna ah zong tangzang peuhmah hi.\nA sunga thun ding tampipi Zomi te in nei in guangguang lel lehang Galngam ai tawi kibang mai ding dan hi. Tuhun kammal zang leng: Galngam technology ahi mai diam! Galngam in a sa mat khempeuh gua lawng sungah a thun khit ciangin dim zo nailo hi, kici hi. A taktak in hih bang nasep pen tuhun leitung pilna tawh a kibawl ahih hangin a ngaihsut khia masa pen Galngam na hingel ding hi. A mihing khuak ciim mahmah tawh a ngaihsun masa pen Galngam hingel ding hi. Sa tampi man, a guam a zang tam khempeuh a masat tawh kidim, a puakna ding, a thunna ding a ngaihsut ciang gua lawng sungah thun thei leh a puak lem pen ding hi cih ngaihsun khia hi. Gua pum ban cia – gollua, khutme cia – gollua, zapeng cia – gollua, zaphim cia – hun lel vak e! Gua, zaphim cia sungah tua taampi zangtam sunga a sa mat khempeuh a phei a liang, a meibul, a sa khempeuh semnen in a banban in tua gua thei sungah a thun takciang in singh zel, lok zel, tat zel, hen zel in a sawtna ciang a vekpi in guang khin ziau mawk hi. Sazuk, sakhi, vompi, ngaltang bekbek zong tawmlo ding cileng – Zomi khuak bel a neusan hetlo hi maw.\nLeitung khantohna ding leh leitung nuntak a nopna dingin Zomi te in i sepkhiat, i piakkhiat, i behlap, i bawlsak tampi mah om hi cih hong phawksak hi. Tua ahih manin Zomi te in khanglui lai pek a i pu pate sepsa, theihsa te tun a zangzang, a gah alolo ihita ve 🙂\nPrevious: Tulaai Leitung Thuthang Tuamtuam Updates November 11, 2014\nNext: Korea tembaw kibutna hangin Captain pa kum 36 thong kiading


url: =November 27 | Vatungpan Huhna ~ MUC\nNovember 27 | Vatungpan Huhna\nAdmin 8:17:00 PM Articles, MISSION NEWS\nSouth Korea | November 27\nDavid Kim, 53\nDavid in a camry motor hawl in Utah State sungkhat aom Biakinn khat ah thugen dingin GPS zangin ong pai hi. Thakhat thu in aphone pan in a warning message ong suak vat a paisuak leh lampi lauhuai lua hi cih amu hi. Tua lampi ah motor lianpi, motor sangte ahihkei leh motor neu te pai zolo ding ahi hi.\nDavid ahihleh lamsaupi hawl khin ahihman in ong paisuak veve a, a motor pan in warning mei ongsuak na pi’n ki theihmawhbawl leuleu hi. Mualtungah akahkhit asawtlo in a motor a engine ong mitvat hi. Aman zong atawhpan ahih kikkik hangin aset hingzo mahmahlo hi. Tuabang teng ong hihteh a cellphone ong etleh line omlo sawnsawn ahihman in beidongin ong omta a, atawpna ah cihnang theilo in buanlak ah khukdin in thu ong ngen hi. Lamkal ah amahbek ahihman in ganhing gilo, migilo aomding lau kawm sa mah in, “Topa aw warning ongpia na pi ci’n ka awlmawhloh nate hangin ong maisak in. Ken hibang ding salo kha hing, ahizongin kei thugen ding hinga bangkhialhna om hiam?” ci-in thu angen hi. Amah pen lau, patau, lungzing mahmah a, kha thum sungbang akhualzinna ah Internet tungtawn in Pasian nasep zia ding thuhilhna te ah Pasian ompihna hi napi’n tuate amangngilh hi.\nA thunget khit minutes 5 ciangin truck pi khat ong kahto amu hi. Tua motor sunga Nupa te in bang ci na hiam ci-in a dot ciangun ahaksatna teng gen a, motor tawhtang a ngen hi, ahizongin David in bangmah hih thei tuan kenteh cih aum hi. Tua mahbangin papi pa in ahihtheihtop ahanciam hangin motor hingsak zolo ahihman in cellphone line omna ciangah ong kha nung ong zui-in a ci uh hi. Tuabang laitak in Papi pa in motor tawhtang ngenkik in ongsin kik leh a engine ong nuta kik in David bill ah music bangin zaknop asa mahmah hi. Tuabangin lungdam lua, lungdam lua ci-in Papite nupa akhut vansan in kikhen uh hi. David in warning thupi simlo in haksatna tuaka huhding kua mah omlo mata seleh vantung pan in Pasian in ahuh na higige hi. Tua ahihman in ama thugen nang zong buaihuai lo tak leh hunlap tak in tungthei hi. David kim pen South Korea ah SDA missionary te lak ah khat ahi hi.


url: =BIAKNA HANGA KIGAL NEIHNA (Piancilna 4:1-10). Agelh - Rev. Dr. J.M. Ngul Khan Pau - Laibu Saal\nHome > Thuluui/Articles > BIAKNA HANGA KIGAL NEIHNA (Piancilna 4:1-10). Agelh - Rev. Dr. J.M. Ngul Khan Pau\nBIAKNA HANGA KIGAL NEIHNA (Piancilna 4:1-10). Agelh - Rev. Dr. J.M. Ngul Khan Pau\nBIAKNA HANGA KIGAL NEIHNA (Piancilna 4:1-10)\nAgelh - Rev. Dr. J.M. Ngul Khan Pau\nPhoto Credit : Daniel Jamang\n(Sia J.M. Paupu leh alaibusaal.)\n1996 kum in Samuel P. Huntington in a gelh ‘’The Clash of Civilizations and the Remaking of World Order’’ cih New York ah kikhahkhia hi. Tua laibu sungah leitung civilization tuamtuam gen penin nei hi. Tua a gente hang mah in kigal bawlna hong om ding zong na genkhol hi. Tua civilization i gen ciangin a tamzaw biakna tawh kikhen thei lo ahih manin a tawpna ah biakna hangin kigal bawlna piang ding hi, cih ngaihsutna na gelh khin zo hi.\n1999 kum in Eastern Mennonites University, Virginia ah kha thum sung Summer Peace Building cih American Baptist-te thusiamna tawh ka kah hi. Tua lai-ah nipi kal khat sung ka thusin uh ‘Religion as a source of Conflict’ (Biakna kigal neih kipatna) ka phawk kik hi. Tua thusinna hong hilh ka siapa uh Rabbi Mark Gobin, Israel mi hi a, Washington DC ah teng hi. Ama tung panin leitungah biakna kigal bawlna leh kidona in kizang toto ahih lam ka mu uh hi. Crusaders-te bangin Jerusalem panin Muslimte nawhkhiat ding leh thahlup ding amau tup hi a, tua bangin kuamah itna nei loin na that takpi uh hi. A beisa kum 2015, January 7 ni-in Muslim thautawi ten Paris khuapi a Charlie Hebdo office ah lutin mi 12 that uh a, mi 11 tak liamsak uh hi. Bang hangin hih thukizakna phualpi a semte kaplum uh hiam cih leh kamsang Mohammad tua Charlie Hebdo thukizakna ah tam veipi cartoon in a khel nono tawh a suah manun zadah uh hi. France mite ngaihsutna ah biakna leh civilization suakta takin zat ding hi a, tua bangin a kigelh ciangin zahkona hi loin thu theihna ding leh khantohna ding lametna hi. Ahi zongin Muslim thautawi ten a biakna makaipa uh kisimmawh sak ci-in ngaihsun ahih manin thuak haksa sa uh hi. Biakna hangin kithahna piang cihna hi.\nCAIN LEH ABEL, AMAU’ KIBATNA:\nAmau unau kizopna ah mawhna hong gahsuahpah a, leitung ah unau kikal buaina masa pen hi ding hi. A kibatna uh bangzah hiam ensuk masa ni.\n(i) Unau sanggam pasal tuak ahi uh hi.\n(ii) Biakna dingin Pasian mai-ah piak ding hong tawituak uh hi.\n(iii) Amau nasepna tuak panin hong tawi uh hi.\n(iv) A kibangin Pasian khat tungah biakpiakna pia uh hi.\nDr. Dee Haan in Radio Bible Class laibu ah Cain nasepna leh Abel nasepna tawh kisai hih bangin na gen hi. Pasian geelna ah mihingte hong pungin, leitung luahsuak ding ci hi. Tua hangin kithehzak ding, kikhenzak ding Pasian geelna hi a, mihing geelna pan in mun khatah tengkhawm ding, kikhen lo ding cih hi. Tua hangin Cain in lokho nasep sem a, Abel ganhing tuu kempa ahi hi. Amau nasep i ngaihsut ciangin siatna leh hoihna om tuam lo tawh kibang hi. Ahi zongin Dr. Haan genna ah, Pasian in mun khatah tengin, khuasat ding deih masa loin amau leitang mai-ah khangin, pungin luah dim dingin a gen laitakin, lokhopa in mun khat bekah tengsuak ding ngim ahih manin Pasian in ama lunggeelna lungdampih lo hi. Abel ahih leh tuucing ahih manin vak kawikawi pai kawikawi ding pen a nasep hi a, tua bang gamtatna Pasian deihna hi, ci hi. Tua hangin Hebru laigelhpa in Abraham, Isaac leh Jacob dongin puanbuk sungah teng cih ciamteh hi (Pian 11:9). Bang hangin puanbuk sungah teng uh hiam cih leh amau pai koikoi hi cih a kitheihna hi.\nAnaupa Abel biakna tawh kibang lo biakna hi a, tu ni dongin ama biakpiakna in pahtakna, ettehtak na cing lo hi. Cain i biakna i gen ciangin tawm i muhpak theih hi bang hi.\n(i) Upna tawh kihel lo biakna hi.\nLeitungah upna tawh kigawm lo biakna na tam mahmah hi. Hindute upna bang i et ciangin upna sangin lauhna hizaw hi. Lauh manin biakna pen Pasian deihzia biakna hi lo hi. Pasian i biak ciangin upna tawh ahih kei leh na biakna Cain biakna tawh kibang kha ding hi (Heb 11:4).\n(ii) Gah masa tawh biakna zong hi tuan lo hi.\nPasian in gah masa tawh biakna na lamen hi (Siam 23:10-14, Pau 3:9-10). Cain in lokhawhna panin gah masate na pia lo hi kha ding hi. Ama ut bang leh deih bangin na vaihawm a, ama hoihsak bangin Pasian na bia hikha ding hi. Eima hoihsak bangin biakna pen Pasian hoihsak tawh kituak lo hi (Isai 55:9).\n(iii) Pasian tawh kizopna nei lo biakna hi.\nPasian tawh kipawlna nei lo biakna ahih manin biakna dangte tawh zong kilamdan’na nei lo hi. Khristian kici tampite zong Jesu sunga Pasian tawh kizopna nei lo i hih leh Buddhist biakna biate tawh zong kilamdanna om lo hi.\n(iv) Hazatna, lungdamna om lo biakna hi.\nA sanggampa nangawn lungdampih lo, hazatna tawh kidim biakna hi. Tu hun ciangin ei zong midangte pawlpi khawng hong khanglo, hong lawp, hong hatzawk ciangin hazatna leh lungdampihna om lo a hih leh Cain biakna tawh kilamdang lo hi kha thei hi.\n(v) Sisan tawh siksan lo biakna hi.\nCain biakpiakna sisan zang loin ama sepsa tawh Pasian hong bia hi. Abel in a tuuhon sung panin a piang masa tawh Topa na bia hi. Sisan siksan biakna ahih manin Topa Pasian in na sang hi. Ahi zongin Cain biakna sisan kihel lo, ama sepsa tawh Pasian mai zon’na ahih manin san taak lo biakna hi. Eima khut tawh sepna pen san taak lo biakna hi (Heb 9:22, Eph 2:8-9).\n(vi) Biakna tawh kizom mi thahna hi.\nBiakna panin Cain lungkim loin inn ciah hi. Abel ahih leh biakna a piak zawh ciangin lungkimtakin ciah hi. Tu ni dongin biakna siksanin kithahna, huhamna, mi dangte muhdahna in kizang hi. Cain biakna tawh kilamdang lo cih theih ding hi.\nHIH THU PANIN I SIN DING:\nSin theih ding thu tampi a om hangin ka gen nop bulpi pen thu thum khawng ahi hi. (i) Biakna a taktak leh a taktak lo om hi. Abel leh Cain biaknate i et ciangin a taktak leh a cing lo om cih kimu thei hi. Leitung biaknate i et ciangin eima biakna ciat-ah kihahkat mahmah hi. Guwahati khuapi sungah Muslimte minaret tampi om hi. Zingsang nai 4 in tua munte panin thungetna awging paungaihna zangin hong kiko khia gige uh hi. Hare Ram Hare Krishna pawlte (Hindute) zingsang nai 4 in tho uh a, nai nih sung Hare Ram Hare Krishna cih bekbek a gen khit uh ciangin amau biakna tangkopih dingin kiging khin zo uh hi. Tua bang sungah Jesu tawh kizopna nei in Pasian ta hihna kitelte i hamphatzia kigen thei lo hi. (ii) Biakna hanga kithahna innkuan sungah kipan hi. Sihna a mu ngei lo innkuan masa pente innsungah amau mit mahmah tawh sihna hong mu uh hi. Adam leh Eve adingin amau khialhna in kha sihna bek tun loin pumpi mahmah ah zong sihna tun takpi cih a khatvei muhna uh hi ding hi. Biakna hangin sihna ciang i tun loh hangin kitel khialhna, kimuhdahna leh kiho theih lohna tam veipi i tuak khin zo uh hi. Biakna hangin ei tawh kipawl lote it loh leh khual loh phamawh i sa kei uh hi. Jesu ading nasem i kisak lai-in ama itte tungah dahna lungkhamna i tun thei zel uh hi. Fellowship a kikhawmte zong awkaih kibang hong tam deuh ciangin tuam kikhop ding ngaihsutna om in ki-it mahmah a semkhawm i kisak lai-in kikhenna hong om hi. Biakna min tawh i sep tampite Khristian vai het lo na tam mahmah hi. (iii) Kithahna masa penpen biakpiakna tawh kizom hi. Cain in Abel a thahna hang i et ciangin biakna panin hong kipan hi cih i gen khin zo hi. Biakna in kigawmna leh itna sangin kimuhdahna leh kituambawlna hong tun thei tawntung hi. Mawhna hangin i biakna nangawn siatna in hong zo khin na hi gige hi.\nShillong ka om lai-un Mizo Baptist Church pawlmi nupi khat a hahkat mahmah khat hi a, “Jesu minin sih ding bel ka hizo kei ding hi, ahi zongin Baptist min tawh sih bel ka ngap hi,” a cih ka za ngei hi. A ciamnuihna sa-in ka nui ngeingai uh hi. Ahi zongin Pawlpi khat leh khat kipawl, kikawm leh kithuah sangin kibat lohna lam kilim genzaw ahih manin kideidanna tawh Pasian i bia uh hi. Zogam sung bekah pawl kikhenna om ding i sak leh gamdang i tuntunna ah zong kituam bawlna lungsim mah tawh na kidim a, tuate mah tawh na kinungta hi.\nI theih loh kalin i biaknate Cain biakna tawh na kigamla khawl lo thei hi. Tua hangin Topa Jesu in Samaria numeinu tawh biakna thu a kihona ah, “Pasian pen kha hi a, a bia mite in zong kha leh thuman thutak tawh a bia ding uh hi,” na ci hi (John 4:24). Rev. Dr. L.J. Sangma in a thugenna khat ah pawl kikhenna thu hih bangin a gen ka za ngei hi. “Khua khatah pawlpi kikhenin a kigamla lo-ah biakinn nei tuak uh hi. Nipini zing kikhopna ah pawlpi khat in kipatna dingin la, “Will there be any star, any star” (Ka lutung aksi tang a om diam, a om diam?) cih la sa uh a, a dang pawlpi khatte in, “There’s not a Friend like the lowly Jesus: No, not one! No, not one!” (Jesu bang lawm a dang om kei, khat bek zong om lo hi) cih sa uh hi. “Ka lutung aksi tang a om diam?” a cih laitakun a kianga pawlpite in “khat bek zong om lo hi,” ci-in a dawng tawh kibang hi,” ci hi. Topa in biakna hangin kigal bawlna sungah buai lo dingin leh amah it ding, ama it mite it thei dingin thupha hong pia ciat ta hen.\nLungdamna Aw, May 2016\nItem Reviewed: BIAKNA HANGA KIGAL NEIHNA (Piancilna 4:1-10). Agelh - Rev. Dr. J.M. Ngul Khan Pau Description: Rating: 5 Reviewed By: Cinpu Zomi


url: =Nupa Innkuansung ki maingapna ~ Rev. Lian Za Tuang :: ZOMI DAILY\nNupa Innkuansung ki maingapna ~ Rev. Lian Za Tuang\nposted on 14 April 2015 at 11:23 pm Lomkholna: Article, Innkuan, Lianzatuang\nNupa Innkuansung ki maingapna (Intimacy in marriage and family) ~ Rev. Lian Za Tuang\nKhanglui innsung khat pan khangkhia khat ka hihna le Pasian nasem a ka zin kawikawina pan, nupa sung, innkuan sung kimaingapna pen eimi sungah a kisap mahmah khat in ka mu hi. Innkuan kipawlcing thei mahmah napi’n ciamnuih bawlkhawm, kimawlkhawm, holimkhawm cihte kitawm muh hi. Maigum sa-in zingtho a khat le khat dam maw, na ihmut nuam hia kicihte om lo hi. Muksiam, kamsiam pen ei innsunga zat theih loh danin kingaihsun a, mi kiang, khualzinna mun beka zat ding danin kingaihsun bek hi. Nupa nangawn tukhawm, holimkhawm, khut kilena lam paikhawm cihte kimu ngei lo hi.\n1. KIMAINGAPNA IH CIH IN BANG HIAM?\nMangkangte’n ‘intimacy’a cih pen ‘kimeltheihna, kimaingapna’ cih hi-a tua pen itna pan hong paikhia hi napin ih itte khempeuh kimaingap pah hetlo hi. Maingap theih mi om-a maingap theih het loh mi zong om veve hi. Tua manin kimaingapna ih cihin bang hi-a bangci bangin nupa sung, innkuan sung, lawm le gual sungah kimaingapna hong om thei ding hiam cihte theih huai ka sa mahmah hi.\nKimeltheihna,kimaingapna in lungtang nih kisukkhakna hi-a piakkhiat hun,ngah hun, gen hun, ngaih dide hun le neihkhop, zatkhop hun cihte om loh phamawh hi.\nKimeltheihna,kimaingapna ih cihin mite sung lam, pua lam telcianna le ei sung ei pua lam kitheihkhiat sakna kipulakna (transparency) a hi hi. Ih nuamna ih dahna,ih ngaihsutnate kitheihpih khawm-in, thuk taka kilawmtatna (intimate friendship) ahi hi.\nKimeltheih, kimaingapna ih cih pen a to het lo van manpha khat tawh kibanga dop mahmah kul hi. Zanni a kimeltheih, kimaingapna pen zing ciang dong kimanglo thei hi.\nKimeltheihna, kimaingapna pen nu le pa kilunggulhna (zawllenna) mun beka zat ding cih ciang lel hi lo-a tua tawh tehkak zawhloh a thupi zaw tham ahi hi. Mi dang khat kimeltheih kimaingap taka ih kihona in khauhtaka kilawmtatna piang sakin a lungsim khempeuh tuisuak sak zo hi.\n2. BANG HUN TEH MIHING NUNTAKNA AH KIMELTHEIH, KIMAINGAPNA HONG OM HIAM?\nPasian in a bawlsa na khempeuh lak pan mihing a tuam vilvel in hong bawl hi. Amah i lungsim, ih nuntakna khempeuh tawh it-in thuk taka ih kizop theih nading le mi khempeuh tawh zong thuk taka itna tawh ih kizop theih ding a deihna in ‘Kimeltheih, kimaingapna’ nei in hong bawl hi.\nIh suah tung phetin kimeltheih, kimaingapna ih nei pah hi. Nu’ gil sung ih om lai-in a lungtang kisai nuai-ah lungmuang, khamuang takin ih tawlnga-a ih suahkhiat teh nu’ gil tungah tawlnga-in a nawi ih tepkawm-in ih nu’ maitang ih en to gige na tawh ka nu hong neihsa hong it mahmah khat hing cih lungmuanna ih ngah hi. Naungekte pen nu’ lungtang kisai tawh kitamzop khak semsem le hoih hi, ci’n mipilte’n gen hi.\nIh nu’n a nungzangah hong pua-a lungmuang tak, laulo takin ih khuadak a, ih diang ziahziah hi. Ih gilkial, dangtak hun teh a anglam ah hong koih in a nawi hong tep sak a, lungmuang tak mahin mit si dide kawmin ih tep hi. Khuadam teh puanlum tawh hong tun-in a khut, a cilum tawh hong lumsuah hi. Ih nu ih pa le sanggamte’n ih khut pan hong lenin lam pai hong sinpiha lungnuam sinnuam takin ih dianggawp hi. Tua banga hong kep hong donna itna khut tawh hong let hong pomnate pen ih gol khit dongah ih lunggulh den khat hi cih phawk ni. James J. Lynch in;\n“Kimeltheih, kimaingapna om lohna in lungsim lam leh taksa lam kisia sak hi” (Lack of intimacy brings emotional and physical deterioration) Heart Connections p.24\nMangkangte danin kikawi, kipom; kitawp, kinam (kiss,hug) cih ih zat het loh pen ih supna lian pen khat in ka mu hi. 1998 kum India LSTho sang kikhak sungin Pastor Benjaminte kiang Ooty ah ka om-a sangkah dinga ka pai kik ding teh siapate nupa in hong kawi-in hong nap mawk pen, ka pian ka khan sung itna tawh kikawi kinapna ka thuah khak cilna ahih manin lungdam lua-in ka lungsim khempeuh hong tuisuak a ka khitui hong luangkhia demdam hi.\nItna laigil lunggulh a, a dangtak mahmah zomite hi hang cih ka mu a, zi le ta ka neih teh kisin-in ka nuntakpih khat a hi hi. Na innsungah khat le khat lungsim thuk taka kizopna na lunggulh leh na nupa kikal na tate tawh kikal-ah na panin Pasian hong deih sak nuntak zia a hih manin hong kilamdang pah dinga ZBC 100 sunga “Ih kimkot teng kilawmna innkuan ki-it leeng…” cih la a batin sa nawn lo in nang la tatak hong suak ding hi.\n3. BANGHANG KIMELTHEIH KIMAINGAPNA NEIH THEIH NADING KISIN KUL HIAM?\nA. Mawhna Sungah Mangthang Khin Hi.\nLSTho Piancil sungah Adan le Eve in Eden huan sungah kilawmtatna ciangtan om lo (unlimited) in nuamtakin zangh hi, cih ih thei-a hih bangin bangtan sung om uh hiam cih bel ih thei kei hi. Pasian’ thu hong manloh khak mawk uh teh na khempeuh hong kisia gawpin mihing le na khempeuh kizopna (intimacy) teng hong bei pah hi. Pasian in mihing, ganhing le na khempeuh a kituak a kihual (harmony) a a bawl kim lai pen hong kigalneih hong kilem nawn lo ta hi.\nPasian tawh a kimaingapna, kimeltheihnate hong bei pah hi. Amau khialhna hangin maizumna lianpi hong nei pah uha, Pasian in “Koi-ah om na hi uh hiam?” Ci’n hong zong ta mawk hi. Pasian’ maiah a pulak ngap loh uh thusim hong nei ta uha tua in nidanga nuamtak a kizopnate kisia sak ta hi. Pasian huan sung hong lut teh a na dawntuah den uh pen tun hong bu kawikawi ta uh hi. A hoih pen dinga a tel uh in na khempeuh kisia sak ta ahih manin hong deih nawn lo uha hong bukpih ta uh hi.\nAdan amah le amah Eve zong amah le amah in hong om ta uha a kikalah kawmpi (wall), lungsim galdona in dal ta hi. Adan in Eve a ngah cilin; “…keima’ guh le keima’ sate a hi hi…”A cih tawh hong kinak lamdan mahmaha, a mawhnate uh a hi bangin sang nuam lo-in khat le khat hong kimawk sak ta uh hi. Mawhna hong lut ma in na khempeuh tungah thunei uha a mihing hihna uh nuamsa mahmah kimlai pen Pasian in a mawhna hangun leitung pumpi ngiat samsia a, na khempeuh tawh kigalneihna hong om ta in, a it baang khat zong hong om nawn lo hi. Tua a kipan leitungah Pasian le mihing kikal, mi le mi kikalte ah thusim cih om den a kimeltheihna, kimaingapnate kisin kik lohin hong om thei nawn lo ta hi.\nB. Jesu’n Tua Kizopna (intimacy) Hong Ngah Sak Kik Nuam Hi.\nMawhna hanga ih mansuahsa ki-itna, kimeltheih, kimaingapnate Jesu’n hong pia kik nuam hi.\nMawhsakna tawh a kidim leitungah Jesu in galkapte, sumbawlte, mi gilote, mi kheltatte, numei ginalote, naupangte, silate le biakna makaite khempeuh tawh a kithuah theih a kizop theihna thusim pen khat le khat kikal kizop theih nadingah ih kisap pelmawh khat a hi hi.\nAmah le amah midangte mai-ah kimasak ngeilo hi. Miteng tawh a kilawmtat theih nadingin a mite hihna zui-in hong kithuahpih hi. Pilna theihna kikim lo, dinmun panmun kikim lo mi 12 kumnih sung bang hong kaikhawm-in kipawlna (team) khat hong phutkhia hi. Hih Jesu’ nuntakpih thusim (secret) in “Itna” ahi hi. Jn.13:34\n“Note tunga kong piak thuthak in: Note khat le khat na ki-it ding uh ahi hi. Note ka hong it bangin note khat le khat na ki-it un. Note khat le khat na ki-it le u cin Keima’ nungzui na hihna uh mi khempeuh in hong thei ding hi”.\nHih pen mi khempeuh kikalah thuk taka kizopna aom theih nadinga kisam pelmawh khat ahi hi. Kimeltheih, kimaingapna a khan theih nadingin it sawm paha itna lahkhiat pah ding ahi hi. Jesu in mite din mun (a hau, a zawng; a lian, a neu) en lo-in amah a lunggulh khempeuh tungah a lungsimte na hon hi. Amah a zong mite kiangah na kipulak a, zan kima a hawh Nicodemus tung zongah ihmut hun ta na ci tuan lo hi. A innah a sam mite kiangah zong zui-in amah le amah a nuam theihthei dingin oma mi khempeuh lungkim sak hi.\nAma’ ngaihsutna, a nuamna, a dahna le a thuaknate zong midangte thei sak hi. Lazarus’ kiguina han-ah hong kapkhia hi. Thumaanna om lo biakinn sungah hehin kitom hi. Mite tawh nuikhawm in, naupangte u liante tawh holimkhawm hi. Dotna khempeuh a lungsim dan lianin dawng hi. A nungzuite tungah amah le amah a hibang lianin kipulak lo hi leh a nungzuite theologions hi zenzen lo hi.\nNupa sung, innsung le lawm le gual sungah thuk taka kizopna (intimacy) a om theih nadingin “Kei le kei hihna mite tungah ka pulak (transparency) hiam?” Cih kidong masa in. Nang le nang midangte tungah na kipulak zah ciangciang pen midangte hong meltheihna hong maingapna zah hi pah hi.\nNa nuntakna kongvangte na hon ciacia in khuavak na ngah ding hi. Mite itna, meltheihna, maingapna, ngaihsut piakna, holimpihna cihte khempeuh hong om pan dinga, nang hangin mi tampi takin phattuamna a ngah bangin mite hangin zong phattuamna tampi na ngah dinga na nuntakna sungah Pasian’ gel dana gualzawhnate na mu toto ding hi.\nKa neu lai-in ka pa le ka u Mang ka kihta pha mahmaha sangsum ka nget ding simin siate’n a nungnung penni a cih teh sih le sih tah le tah ci phial mawkin lungsim sungah 1,2,3 bangzah vei hiam aw khat ka sim khin teh kingen ngam pana ih nget ni lian a hong kipia pah lo thei lai sawnsawn hi. Innah nu le pa le ute kihta, sangah siate kihta cih tawh khangto mawk hi hang. Khanglui innkuan maan kizaihna khawng et kik did ve, maigum, maipuam gemgam a ki-om gega zen hi veh aw.\nPasian’ Tapa Khuavak Jesu in khuamialna pan khuavakna lampi ah hong kalsuanpih ta hi. Khanglui ngeinate paai-in khangthak hunah, nuntakna luite nusia-in nuntakna thakah kalsuan ta ni. Ih makaipa Jesu’ lamhilhnate zui-in itna tawh nuntakna khuavak sungah lut ta ni. A sim mite khempeuh tungah Topa’n thupha hong pia ta hen. Rev. Lian Za Tuang (EBC, Tulsa)\nPrevious: Tol kisawh ZU leh Tol kisawh lo ZU\nNext: Pasian nasepna tungtawn in lametna muhna tuamtuam\nPasal te’ lungkimna kim azi ~ Tdkhen\nNa Go Manphapen: Part II ~ Carey Suante\nTedim khuapi ah (03 February)\nZomi a ka pian aw… hampha mah si’ng! ~ Hau Za Cin